རྒྱ་ནག་གི་འགོ་འཁྲིད་གསར་པ་ཚོས་སྒྱུར་བཅོས་སྒོ་དབྱེ་ངོ་མ་ཞིག་བྱེད་རྒྱུ་དང་།ད་བར་བོད་ཀྱི་ཐོག་བཟུང་བའི་མཁྲེགས་བཟུང་གི་སྲིད་བྱུས་ལས་གྲུབ་འབྲས་མ་བྱུང་བར་ངོས་ལེན་དང་སྦྲགས།ནོར་འཁྲུལ་ཡོ་བསྲངས་བྱེད་པའི་རེ་བ་བྱེད་ཀྱིན་ཡོད།ལོ་རྒྱུས་ཐོག་བོད་ལ་རང་བཙན་གྱི་གནས་བབ་བྱུང་ཡོད་པ་དང་།རྒྱལ་སྤྱིའི་ཁྲིམས་ཐོག་ནས་བོད་མི་རྣམས་ལ་རང་ཐག་རང་གཅོད་ཀྱི་ཐོབ་ཐང་ཡོད་ཀྱང་།ང་ཚོས་ཕྱོགས་གཉིས་ཀར་ཕན་ཐོགས་ཡོད་པའི་ཐབས་ལམ་ཞིག་གི་ཐོག་བབས་ཏེ་འགྲིག་ཐབས་བྱས་ཡོད།རྒྱ་རིགས་མི་མང་དང་ཤེས་ཡོན་ཅན་རྣམས་ཀྱིས་བོད་མི་ཚོས་ཞི་རྒོལ་དང་རང་ལུས་མེར་བསྲེགས་བཏང་དགོས་པའི་རྒྱུ་མཚན་གང་ལ་ཐུག་མིན་ཤེས་རྟོགས་ཐུབ་པ་བྱེད་དགོས།འབྲེལ་མོལ་དང་ཞི་བའི་ཐབས་ལམ་གྱི་སྒོ་ནས་བོད་དོན་ཐག་ཆོད་ཡོང་ཐབས་བྱ་རྒྱུ་དེ་ཉིད་རྒྱ་བོད་མི་རིགས་གཉིས་ཀའི་ཁེ་ཕན་བཟང་ཤོས་སུ་གྱུར་ཡོད།ང་ཚོའི་ངོས་ནས་འབྲེལ་མོལ་མུ་མཐུད་བྱེད་སླད་སྐུ་ཚབ་གཏོང་རྒྱུའི་གྲ་སྒྲིག་ཡོད་ཀྱང་།བར་ལམ་འཐབ་ཕྱོགས་གཅིག་གྱུར་ལས་ཁུངས་ཀྱི་སྐུ་ཚབ་འགས་ནུས་ཤུགས་མང་ཆེ་བ་འཛམ་གླིང་གང་སར་བསྐྱོད་དེ་༸གོང་ས་མཆོག་དང་།བོད་མིའི་སྒྲིག་འཛུགས་ཀྱི་བཀའ་བློན་ཁྲི་པ་ལ་སྐྱོན་འཛུགས་བྱེད་རྒྱུའི་ཐོག་བེད་སྤྱོད་བཏང་ཡོད།དེས་བོད་ཀྱི་གནད་དོན་རྒྱལ་སྤྱིའི་རང་བཞིན་ཅན་དུ་སྔར་བས་ཀྱང་ལྷག་པར་བསྒྱུར་ཡོད།